Document ID: 32006R1893

EUROOPAN PARLAMENTIN JA NEUVOSTON ASETUS (EY) N:o1893/2006
annettu, 20 päivänä joulukuuta 2006,
tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon komission ehdotuksen,
ottavat huomioon Euroopan keskuspankin lausunnon (1),
noudattavat perustamissopimuksen 251 artiklassa määrättyä menettelyä (2),
sekä katsovat seuraavaa:
(1)
Neuvoston asetuksella (ETY) N:o 3037/90 (3) perustettiin Euroopan yhteisön tilastollinen toimialaluokitus, jäljempänä ’NACE Rev. 1’ tai ’NACE Rev. 1.1’.
(2)
Tekniikan kehityksen ja talouden rakennemuutosten huomioon ottamiseksi olisi vahvistettava ajantasaistettu luokitus, NACE Revision 2, jäljempänä ’NACE Rev. 2’.
(3)
Ajantasaistettu luokitus kuten NACE Rev. 2 on keskeisellä sijalla komission pyrkiessä uudistamaan yhteisön tilastoja; sen odotetaan osaltaan edistävän, vertailukelpoisempia ja merkityksellisempiä tietoja tuottamalla, entistä parempaa talouden hallintaa sekä yhteisön että kansallisella tasolla.
(4)
Sisämarkkinoiden toimintaa varten tarvitaan tilastostandardeja, joita voidaan soveltaa kansallisten ja yhteisön tilastotietojen keräämiseen, luovuttamiseen ja julkaisemiseen, jotta yritysten, rahoituslaitosten, hallitusten sekä kaikkien muiden sisämarkkinoilla toimivien käyttöön saataisiin luotettavaa ja vertailukelpoista tilastotietoa. Tämän vuoksi on olennaisen tärkeää, että yhteisön toimialaluokituksen luokkia tulkitaan yhdenmukaisesti kaikissa jäsenvaltioissa.
(5)
Luotettavat ja vertailukelpoiset tilastot ovat tarpeen yrityksille, jotta ne voivat arvioida kilpailukykyään, ja hyödyllisiä yhteisön toimielimille niiden ehkäistessä kilpailun vääristymiä.
(6)
Tarkistetun tilastollisen toimialaluokituksen vahvistaminen ei velvoita jäsenvaltioita keräämään, julkaisemaan tai toimittamaan tietoja. Yhtenäisen tiedon toimittaminen niin luotettavasti, nopeasti, joustavasti ja yksityiskohtaisesti kuin sisämarkkinoiden hallinta edellyttää on kuitenkin mahdollista ainoastaan siinä tapauksessa, että jäsenvaltiot käyttävät yhteisön luokituksen mukaisia toimialaluokituksia.
(7)
Olisi annettava säännös, jonka nojalla jäsenvaltiot voivat kansallisten vaatimusten täyttämiseksi liittää kansallisiin luokituksiinsa uusia luokkia, jotka perustuvat yhteisön tilastolliseen toimialaluokitukseen.
(8)
Taloustilastojen kansainvälinen vertailukelpoisuus edellyttää, että jäsenvaltiot ja yhteisön toimielimet käyttävät kaikkia toimialoja koskevaa kansainvälistä toimialaluokitusstandardia ISIC Rev. 4:ää sellaisena kuin Yhdistyneiden Kansakuntien tilastokomissio on sen hyväksynyt.
(9)
Tilastollisen toimialaluokituksen käyttäminen yhteisössä edellyttää, että komissiota avustaa neuvoston päätöksellä 89/382/ETY, Euratom (4) perustettu tilasto-ohjelmakomitea, erityisesti siltä osin kuin on kyse NACE Rev. 2 -luokituksen täytäntöönpanon aiheuttamien ongelmien tarkastelusta, täysin yhteensovitetusta siirtymisestä NACE Rev. 1:stä NACE Rev. 2:een huolehtimisesta sekä muutosten sisällyttämisestä NACE Rev. 2:een.
(10)
Neuvoston asetuksella (ETY) N:o 2186/93 (5) vahvistettiin tilastointiin tarkoitettuja yritysrekistereitä koskeva yhteinen kehys, yhdenmukaiset määritelmät, tilasto-ominaisuudet, kattavuus ja menettelyjen ajan tasalle saattaminen.
(11)
Tarkistetun tilastollisen toimialaluokituksen vahvistaminen merkitsee tarvetta muuttaa erityisesti eri säädöksissä olevia viittauksia NACE Rev. 1:een sekä tehdä muutoksia asianomaisiin säädöksiin. Näin ollen on tarpeen muuttaa seuraavia säädöksiä: asetus (ETY) N:o 3037/90; teollista tuotantoa koskevan yhteisön tietojen keruun aikaansaamisesta 19 päivänä joulukuuta 1991 annettu neuvoston asetus (ETY) N:o 3924/91 (6); yritystoiminnan rakennetilastoista 20 päivänä joulukuuta 1996 annettu neuvoston asetus (EY, Euratom) N:o 58/97 (7); lyhyen aikavälin tilastoista 19 päivänä toukokuuta 1998 annettu neuvoston asetus (EY) N:o 1165/98 (8); maanteiden tavarakuljetusten tilastoista 25 päivänä toukokuuta 1998 annettu neuvoston asetus (EY) N:o 1172/98 (9); ansioita ja työvoimakustannuksia koskevista rakennetilastoista 9 päivänä maaliskuuta 1999 annettu neuvoston asetus (EY) N:o 530/1999 (10); jätetilastoista 25 päivänä marraskuuta 2002 annettu Euroopan parlamentin ja neuvoston asetus (EY) N:o 2150/2002 (11); työvoimakustannusindeksistä 27 päivänä helmikuuta 2003 annettu Euroopan parlamentin ja neuvoston asetus (EY) N:o 450/2003 (12); viitevuosia 2003-2009 koskevien yhteisön vuosittaisten terästeollisuustilastojen tuottamisesta 5 päivänä joulukuuta 2003 annettu Euroopan parlamentin ja neuvoston asetus (EY) N:o 48/2004 (13); tietoyhteiskuntaa koskevista yhteisön tilastoista 21 päivänä huhtikuuta 2004 annettu Euroopan parlamentin ja neuvoston asetus (EY) N:o 808/2004 (14) sekä ammatillista koulutusta yrityksissä koskevista tilastoista 7 päivänä syyskuuta 2005 annettu Euroopan parlamentin ja neuvoston asetus (EY) N:o 1552/2005 (15).
(12)
Joitain yhteisön säädöksiä on tarpeen muuttaa niihin sovellettavien erityismenettelyjen mukaisesti ennen siirtymistä NACE Rev. 2:een; nämä säädökset ovat: Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annettu neuvoston asetus (EY) N:o 2223/96 (16); maatalouden taloustileistä yhteisössä 5 päivänä joulukuuta 2003 annettu Euroopan parlamentin ja neuvoston asetus (EY) N:o 138/2004 (17) sekä maksutasetta, kansainvälistä palvelukauppaa ja suoria ulkomaisia sijoituksia koskevista yhteisön tilastoista 12 päivänä tammikuuta 2005 annettu Euroopan parlamentin ja neuvoston asetus (EY) N:o 184/2005 (18).
(13)
Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (19) mukaisesti.
(14)
Komissiolle olisi erityisesti siirrettävä toimivalta muuttaa tai täydentää NACE Rev. 2:aa teknologian ja talouden kehityksen huomioon ottamiseksi tai sen yhdenmukaistamiseksi muihin taloudellisiin ja sosiaalisiin luokituksiin. Koska nämä toimenpiteet ovat laajakantoisia ja niillä muutetaan tämän asetuksen muita kuin keskeisiä osia tai täydennetään tätä asetusta lisäämällä siihen uusia muita kuin keskeisiä osia, ne olisi hyväksyttävä päätöksen 1999/468/EY 5 a artiklassa tarkoitettua valvonnan käsittävää säääntelymenettelyä noudattaen.
(15)
Jäsenvaltiot eivät voi riittävällä tavalla toteuttaa tämän asetuksen tavoitetta, joka on harmonisoitujen tietojen tuottamiseen tarvittavien yhteisten tilastollisten standardien luominen, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tämän tavoitteen saavuttamiseksi tarpeen.
(16)
Tilasto-ohjelmakomiteaa on kuultu,
OVAT ANTANEET TÄMÄN ASETUKSEN:
I JAKSO
YLEISET SÄÄNNÖKSET
1 artikla
Kohde ja soveltamisala
1. Tällä asetuksella vahvistetaan Euroopan yhteisön yhteinen tilastollinen toimialaluokitus, jäljempänä ’NACE Rev. 2’. Tällä luokittelulla varmistetaan, että yhteisön luokitus vastaa taloudellista todellisuutta sekä parantaa kansallisten, yhteisötason ja kansainvälisten luokitusten vertailukelpoisuutta ja siten kansallisten, yhteisötason ja kansainvälisten tilastojen välillä.
2. Tätä asetusta sovelletaan ainoastaan luokituksen käyttämiseen tilastollisiin tarkoituksiin.
2 artikla
NACE Rev. 2
1. NACE Rev. 2:een sisältyy
a)
ensimmäinen taso, johon kuuluvat kirjainkoodilla merkittävät nimikkeet (pääluokat);
b)
toinen taso, johon kuuluvat kaksinumeroisella koodilla merkittävät nimikkeet (kaksinumerotasot);
c)
kolmas taso, johon kuuluvat kolminumeroisella koodilla merkittävät nimikkeet (kolminumerotasot); ja
d)
neljäs taso, johon kuuluvat nelinumeroisella koodilla merkittävät nimikkeet (nelinumerotasot).
2. NACE Rev. 2 vahvistetaan liitteessä I.
3 artikla
NACE Rev. 2 -luokituksen käyttäminen
Komissio käyttää NACE Rev. 2 -luokitusta kaikkiin toimialojen mukaan luokiteltuihin tilastoihin.
4 artikla
Kansalliset toimialaluokitukset
1. Toimialojen mukaiset jäsenvaltioiden tilastot on tuotettava käyttäen NACE Rev. 2:ta tai siitä johdettua kansallista luokitusta.
2. Kansallisessa luokituksessa voidaan ottaa käyttöön lisänimikkeitä ja -tasoja, ja siinä voidaan käyttää erilaista koodausta. Ylintä tasoa lukuun ottamatta kunkin tason on koostuttava joko samoista nimikkeistä kuin vastaava NACE Rev. 2:n taso tai niistä tarkasti jaotelluista nimikkeistä.
3. Jäsenvaltioiden on toimitettava komissiolle kansallisten luokitusten vahvistamista tai muuttamista koskevat luonnosasiakirjat ennen niiden julkaisemista. Komissio tarkistaa kahden kuukauden kuluessa, että kyseiset luonnokset ovat 2 kohdan säännösten mukaiset. Komissio toimittaa hyväksytyt kansalliset luokitukset tiedoksi muille jäsenvaltioille. Jäsenvaltioiden kansallisten luokitusten on sisällettävä kansallisten luokitusten ja NACE Rev. 2:n välinen vastaavuustaulukko.
4. Jos jotkin NACE Rev. 2:n nimikkeet eivät ole kansallisen talousrakenteen kanssa yhteensopivia, komissio voi myöntää jäsenvaltiolle luvan käyttää tietyllä sektorilla NACE Rev. 2:n nimikkeiden aggregointia.
Tällaisen luvan saamiseksi asianomaisen jäsenvaltion on toimitettava komissiolle kaikki pyynnön tarkasteluun tarvittavat tiedot. Komissio tekee päätöksen kolmen kuukauden kuluessa.
Sen estämättä, mitä 2 kohdassa säädetään, tällainen lupa ei kuitenkaan oikeuta kyseistä jäsenvaltiota jakamaan aggregoituja nimikkeitä alaluokkiin NACE Rev. 2:sta poikkeavalla tavalla.
5. Komissio tarkastelee 4 kohdan mukaisesti myönnettyjä lupia määräajoin uudelleen yhdessä asianomaisen jäsenvaltion kanssa tutkiakseen, ovatko ne edelleen perusteltuja.
5 artikla
Komission toimet
Komissio varmistaa yhteistyössä jäsenvaltioiden kanssa, että NACE Rev. 2:ta levitetään, ylläpidetään ja kehitetään erityisesti:
a)
laatimalla, ajantasaistamalla ja julkaisemalla NACE Rev. 2:n selittäviä huomautuksia;
b)
laatimalla ja julkaisemalla ohjeita tilastoyksikköjen luokittelusta NACE Rev. 2:n mukaisesti;
c)
julkaisemalla NACE Rev. 1.1:n ja NACE Rev. 2:n sekä NACE Rev. 2:n ja NACE Rev. 1.1:n välisiä vastaavuustaulukoita; ja
d)
pyrkimällä parantamaan yhdenmukaisuutta muiden sosiaali- ja talousluokitusten kanssa.
6 artikla
Täytäntöönpanotoimenpiteet
1. Seuraavista NACE Rev. 2:n täytäntöönpanoa ja ajantasaistamista koskevista toimenpiteistä päätetään 7 artiklan 2 kohdassa tarkoitettua sääntelymenettelyä noudattaen:
a)
vaadittavat päätökset NACE Rev. 2:n täytäntöönpanon aiheuttaessa ongelmia, mukaan luettuna toimialojen osoittaminen tiettyihin luokkiin; ja
b)
tekniset toimenpiteet, joilla varmistetaan täysin yhteensovitettu siirtyminen NACE Rev. 1.1:stä NACE Rev. 2:een erityisesti niiltä osin kuin on kyse aikasarjojen katkoksista, mukaan luettuna päällekkäiset ilmoitukset ja aikasarjojen taaksepäinlaskenta.
2. NACE Rev.2:ta koskevista toimenpiteistä, joiden tarkoituksena on muuttaa tämän asetuksen muita kuin keskeisiä osia, ja jotka toteutetaan seuraavia tarkoituksia varten, päätetään 7 artiklan 3 kohdassa tarkoitettua valvonnan käsittävää sääntelymenettelyä noudattaen:
a)
teknisen tai taloudellisen kehityksen huomioon ottaminen; tai
b)
sen sopeuttaminen muihin taloudellisiin tai sosiaalisiin luokituksiin.
3. On otettava huomioon periaate, jonka mukaan ajantasaistamisesta saatavien etujen on oltava sen kustannuksia suurempia, ja periaate, jonka mukaan lisäkustannukset ja taakka säilyvät kohtuullisissa rajoissa.
7 artikla
Komitea
1. Komissiota avustaa päätöksellä 89/382/ETY, Euratom perustettu tilasto-ohjelmakomitea.
2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset.
Päätöksen 1999/468/EY 5 artiklan 6 kohdassa tarkoitetuksi määräaika vahvistetaan kolmeksi kuukaudeksi.
3. Jos tähän kohtaan viitataan, sovelletaan neuvoston päätöksen 1999/468/EY 5 a artiklan 1-4 kohdassa ja 7 artiklassa säädettyä menettelyä ottaen huomioon mainitun päätöksen 8 artiklan säännökset.
8 artikla
NACE Rev. 2 -luokituksen täytäntöönpano
1. Tilastoyksiköt, joihin viitataan yritysrekistereissä, sellaisina kuin ne on vahvistettu asetuksella (ETY) N:o 2186/93, on luokiteltava NACE Rev. 2:n mukaisesti.
2. Jäsenvaltioiden on tuotettava 1 päivästä tammikuuta 2008 alkaen toteutunutta taloudellista toimintaa koskevat tilastot käyttäen NACE Rev. 2:ta tai siitä johdettua kansallista luokitusta 4 artiklan mukaisesti.
3. Poiketen siitä, mitä 2 kohdassa säädetään, asetuksen (EY) N:o 1165/98 mukaiset lyhyen aikavälin tilastot ja asetuksen (EY) 450/2003 mukaisesti laskettava työvoimakustannusindeksi tuotetaan NACE Rev. 2:n mukaisesti 1 päivästä tammikuuta 2009.
4. Mitä 2 kohdassa säädetään, ei sovelleta seuraavien tilastojen tuottamiseen:
a)
asetuksessa (EY) N:o 2223/96 tarkoitetut kansantalouden tilipitotilastot;
b)
asetuksessa (EY) N:o 138/2004 tarkoitetut maatalouden taloustilit; ja
c)
asetuksessa (EY) 184/2005 tarkoitetut maksutasetta, kansainvälistä palvelukauppaa ja suoria ulkomaisia sijoituksia koskevat tilastot.
II JAKSO
ASIAAN LIITTYVIEN SÄÄDÖSTEN MUUTOKSET
9 artikla
Muutokset asetukseen (ETY) N:o 3037/90
Kumotaan asetuksen (ETY) N:o 3037/90 3, 10 ja 12 artikla.
10 artikla
Muutokset asetukseen (ETY) N:o 3924/91
Muutetaan asetus (ETY) N:o 3924/91 seuraavasti:
1)
Korvataan koko tekstissä ilmaisu ”NACE Rev. 1” ilmaisulla ”NACE Rev. 2”.
2)
Korvataan 2 artiklan 1 kohta seuraavasti:
”1. Edellä 1 artiklassa tarkoitetut tiedot kerätään Euroopan yhteisön tilastollisen toimialaluokituksen NACE Rev. 2 pääluokkiin B ja C kuuluvilta toimialoilta.”
11 artikla
Muutokset asetukseen (EY, Euratom) N:o 58/97
Muutetaan asetus (EY, Euratom) N:o 58/97 seuraavasti:
1)
Korvataan ”NACE Rev. 1” ilmaisulla ”NACE Rev. 2” koko tekstissä ja liitteissä lukuun ottamatta liitteessä 1 olevaa 10 jaksoa ’Selvitykset ja koetutkimukset’ ja liitteessä 3 olevaa 5 jaksoa ’Ensimmäinen viitevuosi’ sekä liitteessä 3 olevaa 9 jaksoa ’Selvitykset ja koetutkimukset’, joissa viittaus ”NACE Rev. 1” säilytetään.
2)
Korvataan 3 artiklan 1 kohta seuraavasti:
”1. Tämän asetuksen soveltamisalaan kuuluu kaikki markkinaehtoinen toiminta Euroopan yhteisön tilastollisen toimialaluokituksen (NACE Rev. 2) pääluokissa B-N sekä P-S.”
3)
Muutetaan liitteet tämän asetuksen liitteen II mukaisesti.
12 artikla
Muutokset asetukseen (EY) N:o 1165/98
Muutetaan asetus (EY) N:o 1165/98 seuraavasti:
1)
Korvataan 2 artiklan 1 kohta seuraavasti:
”1. Tätä asetusta sovelletaan kaikkeen markkinaehtoiseen toimintaan Euroopan yhteisön tilastollisen toimialaluokituksen (NACE Rev. 2) pääluokissa B-N ja P-S.”
2)
Lisätään 17 artiklaan alakohdat seuraavasti:
”k)
aikasarjoihin sovellettava ensimmäinen perusvuosi NACE Rev. 2:ssa;
l)
vuotta 2009 edeltävien, NACE Rev. 2:n mukaisesti toimitettavien aikasarjojen osalta yksityiskohtaisuus, muoto, ensimmäinen tilastojakso ja tilastojakso.”
3.
Muutetaan liitteet tämän asetuksen liitteen III mukaisesti.
13 artikla
Muutokset asetukseen (EY) N:o 1172/98
Korvataan asetuksessa (EY) N:o 1172/98 ilmaisut ”NACE Rev. 1” ja ”NACE Rev.1.1” ilmaisulla ”NACE Rev. 2” koko tekstissä ja liitteissä.
14 artikla
Muutokset asetukseen (EY) N:o 530/1999
Muutetaan asetus (EY) N:o 530/1999 seuraavasti:
1)
Korvataan koko tekstissä ”NACE Rev. 1” ilmaisulla ”NACE Rev. 2”.
2)
Asetuksen 3 artiklassa:
a)
korvataan 1 kohta seuraavasti:
”1. Tilastot koskevat kaikkia toimialoja, jotka on määritelty Euroopan yhteisön tilastollisen toimialaluokituksen (jäljempänä ’NACE Rev. 2’) pääluokassa B (Kaivostoiminta ja louhinta), C (Teollisuus), D (Sähkö-, kaasu-, lämpö- ja ilmastointihuolto), E (Vesihuolto, viemäri- ja jätevesihuolto, jätehuolto ja muu ympäristön puhtaanapito), F (Rakentaminen), G (Tukku- ja vähittäiskauppa; moottoriajoneuvojen ja moottoripyörien korjaus), H (Kuljetus ja varastointi), I (Majoitus- ja ravitsemistoiminta), J (Informaatio ja viestintä), K (Rahoitus- ja vakuutustoiminta), L (Kiinteistöalan toiminta), M (Ammatillinen, tieteellinen ja tekninen toiminta), N (Hallinto- ja tukipalvelutoiminta), P (Koulutus), Q (Terveys- ja sosiaalipalvelut), R (Taiteet, viihde ja virkistys) ja S (Muu palvelutoiminta).”
b)
kumotaan 2 kohta.
15 artikla
Muutokset asetukseen (EY) N:o 2150/2002
Muutetaan asetus (EY) N:o 2150/2002 seuraavasti:
1)
Korvataan ”NACE Rev. 1” ja ”NACE Rev.1.1” ilmaisulla ”NACE Rev. 2” koko tekstissä ja liitteissä.
2)
Muutetaan asetuksen (EY) N:o 2150/2002 liite 1 tämän asetuksen liitteen IV mukaisesti.
16 artikla
Muutokset asetukseen (EY) N:o 450/2003
Muutetaan asetus (EY) N:o 450/2003 seuraavasti:
1)
Korvataan koko tekstissä ”NACE Rev. 1” ilmaisulla ”NACE Rev. 2”.
2)
Korvataan 3 artikla seuraavasti:
”3 artikla
Soveltamisala
1. Tätä asetusta sovelletaan kaikkiin NACE Rev. 2:n pääluokissa B-S määriteltyihin toimialoihin.
2. NACE Rev. 2:n pääluokissa O-S määriteltyjen toimialojen sisällyttämisestä tämän asetuksen soveltamisalaan päätetään 12 artiklan 2 kohdassa tarkoitettua menettelyä noudattaen ja ottaen huomioon 10 artiklassa määritellyt toteutettavuustutkimukset.”
3)
Korvataan 5 artikla seuraavasti:
”5 artikla
Keruuväli ja takautuvat tiedot
1. Työvoimakustannusindeksiä koskevat tiedot kerätään NACE Rev. 2:n mukaisesti ensimmäisen kerran vuoden 2009 ensimmäiseltä neljännekseltä ja sen jälkeen kultakin vuosineljännekseltä (päättyen kunakin vuonna 31 päivänä maaliskuuta, 30 päivänä kesäkuuta, 30 päivänä syyskuuta ja 31 päivänä joulukuuta).
2. Jäsenvaltioiden on annettava käyttöön takautuvat tiedot vuoden 2000 ensimmäisestä neljänneksestä vuoden 2008 viimeiseen neljännekseen. Takautuvat tiedot on toimitettava kustakin NACE Rev. 2:n pääluokasta B-N sekä 4 artiklan 1 kohdassa mainituista työvoimakustannuksista.”
4)
Korvataan 6 artiklan 3 kohta seuraavasti:
”3. Edellä 5 artiklassa tarkoitetut takautuvat tiedot on toimitettava komissiolle (Eurostatille) yhdessä vuoden 2009 ensimmäistä neljännestä koskevien tietojen kanssa.”
5)
Korvataan 11 artiklan c alakohta seuraavasti:
”c)
NACE Rev. 2:n pääluokkien O-S sisällyttäminen asetuksen soveltamisalaan (3 artikla);”.
17 artikla
Muutokset asetukseen (EY) N:o 48/2004
Korvataan asetuksen (EY) N:o 48/2004 3 artiklan ensimmäinen kohta seuraavasti:
”Tämä asetus kattaa tiedot terästeollisuudesta, joka on määritelty Euroopan yhteisön tilastollisen toimialaluokituksen (’NACE Rev. 2’) kolminumerotasona 24.1.”
18 artikla
Muutokset asetukseen (EY) N:o 808/2004
Muutetaan asetuksen (EY) N:o 808/2004 liite 1 tämän asetuksen liitteen V mukaisesti.
19 artikla
Muutokset asetukseen (EY) N:o 1552/2005
Muutetaan asetus (EY) N:o 1552/2005 seuraavasti:
1)
Korvataan koko tekstissä ”NACE Rev. 1.1” ilmaisulla ”NACE Rev. 2”.
2)
Kumotaan 2 artiklan 2 kohta.
3)
Korvataan 4 artikla seuraavasti:
”4 artikla
Tilastojen kattavuus
Ammatillista koulutusta yrityksissä koskevien tilastojen on katettava vähintään kaikki ne toimialat, jotka määritellään NACE Rev. 2:n pääluokissa B-N ja R-S.”
III JAKSO
LOPPUSÄÄNNÖKSET
20 artikla
Siirtymäsäännökset
Noudattaessaan asetuksen (EY, Euratom) N:o 58/97 vaatimuksia jäsenvaltioiden on toimitettava komissiolle (Eurostat) kalenterivuotta 2008 koskevat yritystoiminnan rakennetilastot sekä NACE Rev. 1.1:n että NACE Rev. 2:n mukaisesti.
Asetuksen (EY, Euratom) N:o 58/97 kunkin liitteen osalta luettelo ja vaaditut erittelyt, jotka on toimitettava NACE Rev. 1.1 -luokituksen mukaisesti tilasto-ominaisuuksista, on päätettävä noudattaen mainitun asetuksen 13 artiklassa vahvistettua menettelyä.
21 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2008.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä, 20 päivänä joulukuuta 2006.

Labels: 19